אדוארד ברוק

אדוארד ויליאם ברוק השלישי (באנגלית: Edward William Brooke III; 26 באוקטובר 1919 – 3 בינואר 2015) היה פוליטיקאי אפרו-אמריקאי. ב-1966 היה לאפרו-אמריקאי הראשון שנבחר לסנאט של ארצות הברית. הוא ייצג את מסצ'וסטס בסנאט בשנים 1967–1979.

ביוגרפיה 
ברוק גדל והתחנך בוושינגטון הבירה. הוא בוגר בית הספר למשפטים של אוניברסיטת בוסטון לאחר ששירת בצבא ארצות הברית במהלך מלחמת העולם השנייה. לאחר שכהן כיושב ראש הקומיסיון הפיננסי של בוסטון, זכה ברוק בבחירות לתפקיד התובע הכללי של מסצ'וסטס ב-1962. בתפקידו זה ניהל וארגן את עבודת המשטרה בחשיפתו של החונק מבוסטון. ב-1966 הוא ניצח את המושל הדמוקרטי אנדיקוט פיבודי ברב מוחץ כדי בבחירות לייצוג מסצ'וסטס בסנאט.

בסנאט, ברוק זוהה עם האגף הליברלי של המפלגה הרפובליקנית. ב-1967 הגיע ברוק לישראל, יחד עם רעייתו, כאורח ההסתדרות הכללית של העובדים בארץ ישראל. הוא נמנה בין מנסחי חוק זכויות האזרח מ-1968, האוסר על אפליה בדיור ציבורי. ברוק הפך למבקר בולט של הנשיא ריצ'רד ניקסון והיה הרפובליקני הראשון בסנאט שקרא להתפטרותו של ניקסון לאור מעורבותו בפרשת ווטרגייט. ברוק נבחר מחדש בבחירות לסנאט שנערכו במסצ'וסטס ב-1972, אך הוא הובס על ידי פול צונגס ב-1978.

לאחר שעזב את גבעת הקפיטול, ברוק עסק בעריכת דין בוושינגטון הבירה וב-2004 עוטר במדליית החירות הנשיאותית על ידי הנשיא ג'ורג' ווקר בוש. ב-3 בינואר 2015 נפטר ברוק בקורל גייבלס שבפלורידה.

קישורים חיצוניים

הערות שוליים 

בוגרי אוניברסיטת הווארד
סנאטורים חברי המפלגה הרפובליקנית
סנאטורים אפרו-אמריקאים
חברי הסנאט של ארצות הברית ממסצ'וסטס
אנשי הכוחות המזוינים של ארצות הברית במלחמת העולם השנייה
אישים הקבורים בבית הקברות הלאומי ארלינגטון
מקבלי מדליית הזהב של הקונגרס
מקבלי מדליית החירות הנשיאותית
וושינגטון די. סי.: אישים
מעוטרי כוכב הארד
אמריקאים שנולדו ב-1919
אמריקאים שנפטרו ב-2015